Bolandse gesin op reservaat aangeval, seun ontvoerDie Brodie-gesin (Foto: Facebook) ŉ Egpaar en hul seun is Donderdag op ŉ natuurreservaat tussen De Doorns en Worcester in die Hexriviervallei aangeval waarna die aanvallers met die seun op die vlug geslaan het. Louise Brodie het aan Maroela Media gesê sy, haar man, Bruce, en hul seun, Philip, is omstreeks 17:00 op hul eiendom op die Ochre-reservaat aangeval toe hulle van elders by die huis gekom het. “Philip het ŉ ent voor ons gery. Ons het hom sien afdraai huis toe. Toe ons by die huis aankom, het hulle hom reeds oorval en is met hom die huis in,” vertel Louise. Volgens Louise het die aanvallers, vyf Xhosasprekende mans, Philip en sy ouma in die huis vasgemaak en met vuurwapens gedreig waarna die geluid van die egpaar se motor hulle onkant betrap het. Philip en Louise Brodie (Foto: Facebook) Sy vertel dat die aanvallers verward was toe sy en Bruce kort daarna by die huis stilhou. Die egpaar is toe ook oorval en met vuurwapens gedreig. Die aanvallers het op geld aangedring waarna die egpaar geantwoord het dat daar geen kontant in die huis is nie. Louise vertel dat die aanvallers in dié stadium vir Bruce aangerand het. Hulle het op hom getrap waarna hulle gedreig het om haar te verkrag. Bruce het tydens die aanval harsingskudding, swelling op die brein en ŉ wond aan sy kop opgedoen. Hy het ook sy kakebeen gebreek. Die aanvallers het Louise gedwing om die kluis oop te maak waarna hulle die kluis met vuurwapens en ander besittings daarin leeggemaak het. Dit is tóé dat hulle met Philip in die gesin se bakkie op die vlug geslaan het. Louise vertel dat sy met haar man en haar skoonma Worcester toe gejaag het om Bruce so vinnig moontlik by ŉ hospitaal te kry toe sy in die dorp agterkom dat sy agter die gesteelde bakkie ry. Louise en Bruce Brodie (Foto: Facebook) Louise het op haar motor se toeter begin lê en ligte flits om alarm te maak. Dít het die aanvallers die skrik op die lyf gejaag waarna hulle uit die bakkie gespring en laat spaander het. Louise kon verder met haar familielede, onder wie Philip, na die naaste hospitaal haas waar Bruce tans in ŉ kritiek maar stabiele toestand opgeneem is. Sy het haar dank uitgespreek aan die plaaslike plaaswag wat vinnig op die aanval reageer het. “Hulle was wonderlik,” sê Louise. Die meeste van die gesin se besittings is aan hulle terugbesorg. Ian Cameron, AfriForum se nasionale hoof van gemeenskapsveiligheid, het die voorval op Twitter bevestig. Maroela Media wag op terugvoer van die polisie.